****

**ΠΡΟΣΚΛΗΣΗ ΣΥΜΜΕΤΟΧΗΣ**

**ΠΡΟΓΡΑΜΜΑ ΕΝΙΣΧΥΣΗΣ ΕΠΙΧΕΙΡΗΣΕΩΝ και ΣΥΝΕΤΑΙΡΙΣΜΩΝ 2025**

Ο Φιλανθρωπικός Οργανισμός της Ιεράς Αρχιεπισκοπής Αθηνών **ΑΠΟΣΤΟΛΗ**, σε συνεργασία και με χρηματοδότηση του Διεθνούς Ανθρωπιστικού Οργανισμού International Orthodox Christian Charities – **IOCC**, προσκαλεί πολύ μικρές επιχειρήσεις και συνεταιρισμούς που δραστηριοποιούνται στον πρωτογενή και δευτερογενή τομέα να υποβάλουν αίτηση για δωρεά παραγωγικού εξοπλισμού και επιχειρηματική καθοδήγηση (mentoring).

Από την έναρξη του Προγράμματος το 2014, έχουν ενισχυθεί 195 επιχειρήσεις και συνεταιρισμοί με δωρεά παραγωγικού εξοπλισμού και 20 επιχειρήσεις με πιστοποίηση. Εκπαιδεύσεις ασφάλειας τροφίμων με πιστοποίηση έχουν προσφερθεί σε 19 συνεταιρισμούς, ενώ τα μέλη των επιχειρήσεων έχουν εκπαιδευτεί σε θέματα πωλήσεων, marketing και τεχνικής νοημοσύνης. Επιπλέον, οι ιδιοκτήτες 64 μικρών επιχειρήσεων έχουν λάβει επιχειρηματική καθοδήγηση από έμπειρα μέλη του ΚΕΜΕΛ (Κέντρο Εθελοντών Μάνατζερ Ελλάδος).

**Δικαίωμα συμμετοχής έχουν** μεταποιητικές επιχειρήσεις εγκατεστημένες σε όλη την Ελλάδα, που δραστηριοποιούνται στους τομείς της Αγροδιατροφής και της Δημιουργικής Βιοτεχνίας, με ετήσιο κύκλο εργασιών μεταξύ €20.000-€300.000. Οι επιλέξιμες δραστηριότητες μεταποίησης παρουσιάζονται αναλυτικά στον Πίνακα «Επιλέξιμοι ΚΑΔ Μεταποίησης» στην ιστοσελίδα του οργανισμού.

Οι ωφελούμενοι που θα ενταχθούν στο Πρόγραμμα και έχουν συμπληρώσει τουλάχιστον δύο διαχειριστικές χρήσεις, υποχρεούνται να ανταποδώσουν προϊόντα τους σε ιδρύματα κοινωνικής πρόνοιας ή στην ΑΠΟΣΤΟΛΗ, αξίας ίσης με το 10% της δωρεάς που θα λάβουν, το αργότερο εντός έξι μηνών από την παραλαβή του εξοπλισμού.

Οι υποψήφιοι μπορούν να υποβάλλουν αίτηση για ενίσχυση παραγωγικού εξοπλισμού και επιχειρηματική καθοδήγηση. Η ΑΠΟΣΤΟΛΗ δύναται να καλύψει το κόστος έως €9.300 (περιλαμβανομένου ΦΠΑ) για τον εξοπλισμό.

Καταληκτική ημερομηνία υποβολής αιτήσεων: **Κυριακή 18 Μαΐου 2025.**

**ΟΔΗΓΟΣ ΠΡΟΓΡΑΜΜΑΤΟΣ**

**Για να διευκολύνουμε την υποβολή της αίτησής σας, ακολουθεί ένας αναλυτικός οδηγός βήμα προς βήμα:**

1. **Επισκεφθείτε** την ιστοσελίδα του Φιλανθρωπικού Οργανισμού της Ιεράς Αρχιεπισκοπής Αθηνών ΑΠΟΣΤΟΛΗ **(**[**www.mkoapostoli.gr**](http://www.mkoapostoli.gr)**).**
2. **Εντοπίστε την ενότητα** «Η Δράση μας», υποενότητα «Προγράμματα» και επιλέξτε το «Πρόγραμμα Ενίσχυσης Επιχειρήσεων». Σε αυτή την ενότητα ανατρέχετε για να βρείτε όλα τα σχετικά έγγραφα του Προγράμματος.
3. **Εντοπίστε τον Πίνακα** «Επιλέξιμοι ΚΑΔ Μεταποίησης» για να διαπιστώσετε, αν η δραστηριότητά σας είναι επιλέξιμη.
4. **ΣΥΜΠΛΗΡΩΣΗ ΑΙΤΗΣΗΣ**: Εφόσον η δραστηριότητα σας είναι επιλέξιμη, κατεβάστε την ΑΙΤΗΣΗ ΣΥΜΜΕΤΟΧΗΣ. Μπορείτε να τη συμπληρώσετε είτε χειρόγραφα, είτε ηλεκτρονικά. Προσοχή: συμπληρώστε όλα τα πεδία τις αίτησης. Υπογράψτε την και σφραγίστε την από τον νόμιμο εκπρόσωπο. Σχετικά με τον εξοπλισμό: Μπορείτε να αιτηθείτε αυστηρά έως και δύο μηχανήματα παραγωγικού εξοπλισμού, καινούργιου, εργοστασιακής προέλευσης. Αναλύστε τον τύπο και τις προδιαγραφές κάθε μηχανήματος και αναφέρετε τρεις προμηθευτές ανά μηχάνημα. Σχετικά με την επιχειρηματική καθοδήγηση: Αυτή η ενίσχυση προσφέρεται επιπλέον της ενίσχυσης του μηχανήματος και της αξίας των 9.300€.
5. **Εκδώστε από το TAXIS** (www.gsis.gr) την πρόσφατη κατάσταση ενεργών δραστηριοτήτων της επιχείρησης (ΚΑΔ).
6. **ΥΠΟΒΟΛΗ ΑΙΤΗΣΗΣ ΣΥΜΜΕΤΟΧΗΣ**: Και τα δύο αρχεία, δηλαδή η συμπληρωμένη αίτηση και η κατάσταση των ΚΑΔ, αποστέλλονται μέσω του ίδιου μηνύματος ηλεκτρονικής αλληλογραφίας (email) και στις δύο διευθύνσεις: t.galdara@mkoapostoli.gr και e.kiousis@mkoapostoli.gr με θέμα αλληλογραφίας: ΑΙΤΗΣΗ–ΠΡΟΓΡΑΜΜΑ ΕΝΙΣΧΥΣΗΣ 2025. Παρακαλούμε, να χρησιμοποιείτε την ίδια ηλεκτρονική διεύθυνση αλληλογραφίας για όλη τη διάρκεια επικοινωνίας. Καταληκτική ημερομηνία υποβολής: **Κυριακή 18 Μαΐου 2025.**
7. **ΑΡΙΘΜΟΣ ΠΡΩΤΟΚΟΛΛΟΥ**: Αφού στείλετε την αίτηση ελέγξτε εντός δύο ημερών την ηλεκτρονική σας αλληλογραφία(email) για να βεβαιωθείτε για την παραλαβή απαντητικού email με τον αριθμό πρωτοκόλλου. Εάν δε λάβετε αριθμό πρωτοκόλλου, η αίτηση σας δεν έχει παραληφθεί και δεν είναι έγκυρη. Σε αυτή την περίπτωση επικοινωνήστε με την ΑΠΟΣΤΟΛΗ.
8. **ΑΞΙΟΛΟΓΗΣΗ**: για ενημέρωση σας, μπορείτε να δείτε αναλυτικά τις λεπτομέρειες για τα στάδια και τον τρόπο αξιολόγησης στο αρχείο με τίτλο «ΜΕΘΟΔΟΣ ΑΞΙΟΛΟΓΗΣΗΣ».
9. **ΕΝΗΜΕΡΩΣΗ ΠΟΡΕΙΑΣ ΑΙΤΗΜΑΤΟΣ**: Αναμείνετε την ενημέρωση μέσω ηλεκτρονικής αλληλογραφίας για την πορεία της αίτησής σας στα διάφορα στάδια αξιολόγησης, τα οποία περιγράφονται παρακάτω (ενημέρωση έως τέλη Ιουλίου για τα πρώτα δύο στάδια και σε επόμενο χρόνο για το τελικό στάδιο που περιλαμβάνει πιθανή επιτόπια επίσκεψη ή τηλεδιάσκεψη).
10. **ΧΡΗΜΑΤΟΔΟΤΗΣΗ - ΠΡΟΜΗΘΕΙΑ ΕΞΟΠΛΙΣΜΟΥ**: Η ΑΠΟΣΤΟΛΗ, μέσω διαγωνιστικών διαδικασιών, αναλαμβάνει την προμήθεια του εξοπλισμού για τις επιχειρήσεις που θα επιλεγούν. Η πληρωμή του προμηθευτή γίνεται από την ΑΠΟΣΤΟΛΗ, ενώ ο προμηθευτής είναι υπεύθυνος για την απευθείας παράδοση του εξοπλισμού στην επιχείρηση. Το πρόγραμμα καλύπτει δαπάνες εξοπλισμού έως €9.300 (συμπεριλαμβανομένου ΦΠΑ). Συγχρηματοδότηση γίνεται μόνο στην περίπτωση που η δαπάνη επιμερίζεται σε διακριτά κόστη. Η παράδοση των προμηθειών θα πραγματοποιηθεί από Οκτώβριο 2025 έως Μάρτιο 2026.
11. **ΑΝΤΑΠΟΔΟΣΗ - ΚΟΙΝΩΝΙΚΗ ΣΥΝΕΙΣΦΟΡΑ**: Οι ωφελούμενοι που θα ενταχθούν στο Πρόγραμμα και έχουν συμπληρώσει τουλάχιστον δύο διαχειριστικές χρήσεις, υποχρεούνται να ανταποδώσουν προϊόντα τους σε ιδρύματα κοινωνικής πρόνοιας ή στην ΑΠΟΣΤΟΛΗ, αξίας ίσης με το 10% της δωρεάς που θα λάβουν, το αργότερο εντός έξι μηνών από την παραλαβή του εξοπλισμού. Τα ανταποδοτικά προϊόντα χρησιμοποιούνται για την ενίσχυση άπορων οικογενειών με πολύ χαμηλό εισόδημα, που βρίσκονται στο όριο της φτώχειας, με γνώμονα την κοινωνική συνεισφορά και τον άνθρωπο.
12. **ΠΛΗΡΟΦΟΡΙΕΣ ΚΑΙ ΑΝΑΚΟΙΝΩΣΕΙΣ:** επισκεφθείτε την ιστοσελίδα μας: [www.mkoapostoli.gr](http://www.mkoapostoli.gr) στην ενότητα «Η Δράση μας» και επιλέξτε «Πρόγραμμα Ενίσχυσης Επιχειρήσεων». Εάν έχετε οποιεσδήποτε ερωτήσεις ή χρειάζεστε διευκρινίσεις, μη διστάσετε να επικοινωνήσετε μαζί μας μέσω ηλεκτρονικού ταχυδρομείου στις διευθύνσεις t.galdara@mkoapostoli.gr και e.kiousis@mkoapostoli.gr . *Μην χρησιμοποιείτε τη γενική διεύθυνση επικοινωνίας (**info@mkoapostoli.gr**).*
13. **ΔΕΔΟΜΕΝΑ ΠΡΟΣΩΠΙΚΟΥ ΧΑΡΑΚΤΗΡΑ**: Ο Οργανισμός διατηρεί το δικαίωμα να τροποποιεί και να αναπροσαρμόζει την τρέχουσα και ισχύουσα Δήλωση Προστασίας Προσωπικών Δεδομένων στον ιστότοπο  [www.mkoapostoli.gr](http://www.mkoapostoli.gr), όποτε κρίνετε αναγκαίο, για αυτό το λόγο σας προτρέπουμε να ελέγχετε την ιστοσελίδα μας συχνά. Όταν με την αίτησή σας δίνετε στον Οργανισμό τα στοιχεία τρίτων προσώπων, θα πρέπει να ενημερώνετε τα πρόσωπα αυτά για τη γνωστοποίηση των στοιχείων τους και να τους έχετε παραπέμψει στην παρούσα ενημέρωση του Οργανισμού.

Ο Γενικός Διευθυντής

 Κωνσταντίνος Δήμτσας